ירוק

ירוק הוא צבע המתקבל על ידי אור בתחום אורכי גל מקורב של 520–570 ננומטר (תדירות מקורבת בין 525 ל-575 טרה-הרץ) בספקטרום הנראה לעין.

רגישותם של התאים קולטי האור לאחר הסתגלות לחשיכה (העקומה הסקוטופית) היא מרבית באורך גל של 507 ננומטר, בקירוב, המתאים לצבע כחול-ירוק, בעוד שלאחר הסתגלות לתנאי אור (העקומה הפוטופית), שיא הרגישות הוא באורך גל של כ-555 ננומטר, המתאים לירוק-צהבהב.

צבע ירוק נחשב אחד מצבעי היסוד החיבוריים, יחד עם אדום וכחול. לעומת זאת, בתערובות צבעים חיסוריות מתקבל ירוק על ידי ערבוב של צבענים צהובים וציאנים.

אטימולוגיה
המילה "יָרֹק" דומה מאוד למילה waraq, שלפי מודל השפה הפרוטו-שמית תיארה הן את הצבע הירוק ואת הצבע הצהוב באם השפות השמיות. (לפי המודל, בפרוטו-שמית היו שמות רק לארבעה צבעים: לאדום-חום, לירוק-צהוב, ללבן ולשחור). היא גם דומה למילה הערבית, המתארת עלה - ورقة (וַרַקַה). הקשר בין המילים העבריות "יָרֹק" ו"ירקות", דומה לקשר בין המילים הערביות המתארות את הצבע הירוק ואת הירקות - أخضر (אַחְ'צַ'ר) ו-خضار (חֻ'צַ'אר).

שימושים ומשמעויות סמליות

הצבע הירוק מסמל את הטבע משום שלמרבית הצמחים צבע ירוק, הנובע מתכונות בליעת האור של מולקולות הכלורופיל שבתאי עליהם בעיקר.

שימושים ברפואה
ירוק בהיר ופסטלי נתפס גם כצבע מרגיע ולכן הוא משמש לצביעת בגדי הצוות והציוד בבתי חולים.

שימושים בכלכלה
עליות בשערי המניות בבורסה מסומנות בצבע ירוק.
"ירוקים" הוא כינוי נפוץ בישראל לשטרות הדולר האמריקאי.

שימושים בתחבורה
 אור ירוק ברמזור משמעותו: מותר להתקדם. מקור השימוש בצבע הוא בנוהג שבימאות, לסימון צד ימין של כלי שיט.
אור צד ירוק בכלי שיט או בכלי טיס מציין את צידו הימני (ירוק ימין, אדום שמאל).
 ירוק הוא צבעם של האוטובוסים של חברת אגד.

שימושים בכוחות הביטחון

 ירוק זית הוא צבע המדים והציוד של כוחות היבשה בצה"ל. כתוצאה מכך, כוחות היבשה מכונים "הירוקים" בניגוד ל"כחולים" - אנשי חיל האוויר.
 צבע כלי הרכב והרק"ם בצה"ל נע בין ירוק זית לחאקי. צבעים אלו מהווים גם הסוואה צבאית.
 בצה"ל, ירוק כהה הוא צבע הכומתה של חיל המודיעין, ואילו ירוק בהיר הוא צבע הכומתה של חטיבת הנח"ל.
 במשטרת ישראל, ירוק הוא צבע הכומתה של משמר הגבול.

שימושים בפוליטיקה
 בפוליטיקה מסמל הצבע הירוק והכינוי "ירוקים" מפלגות ששמו להן למטרה לשמר את איכות הסביבה:
מפלגת הירוקים והתנועה הירוקה הן מפלגות ישראליות אשר שמו את נושא איכות הסביבה בראש מעייניהן.
 ירוק הוא צבעה של מרצ, מפלגת שמאל ישראלית הדוגלת, בין היתר, בשמירה על איכות הסביבה.
מפלגת עלה ירוק היא מפלגה ישראלית אשר שמה לה למטרה למסד את עישון המריחואנה; וסמלה עלה מריחואנה ירוק. המפלגה עוסקת גם בנושאים סביבתיים.
הקו הירוק הוא קו שביתת-הנשק של מדינת ישראל עם מצרים, עם ירדן, עם סוריה ועם לבנון, כפי שנקבע בהסכמי שביתת הנשק שנחתמו בשנת 1949, לאחר מלחמת העצמאות, ועד לפריצת מלחמת ששת הימים בשנת 1967. שמו ניתן לו מכיוון שצויר בעיפרון ירוק על המפה שנעשה בה שימוש בדיונים.

שימושים בספורט

בישראל, ירוק הוא צבע המדים של קבוצות הספורט של מכבי חיפה ובפרט מועדון הכדורגל מכבי חיפה הידוע גם בכינוי "הירוקים". קבוצות נוספות שמדיהן ירוקים הן הפועל כפר סבא ומכבי אחי נצרת.
בבריטניה הצבע הירוק בספורט מזוהה עם מועדון הכדורגל סלטיק הסקוטי.
ירוק הוא צבעה של קבוצת הכדורסל בוסטון סלטיקס והמילווקי באקס מליגת ה-NBA.
ביוון הצבע הירוק מזוהה עם אגודת הספורט פנאתינאיקוס.

שימושים בדתות

ירוק הוא צבעה של דת האסלאם:
בקוראן הצבע ירוק מסמל את גנות העדן (בתאולוגיה המוסלמית יש 2 גני עדן, אחד על הקרקע ואחד שמימי)
הצבע הירוק מופיע בדגליהן של רבות מהמדינות המוסלמיות, למשל דגלה של ערב הסעודית מורכב מחרב והכרזת השהאדה על רקע ירוק.
ירוק הוא צבעו של ארגון הטרור האסלאמי חמאס.
ביהדות, הצבע הירוק מסמל את שבט שמעון.

שימושים בתרבות
ירוק הוא צבעם של עלי המריחואנה, ולכן מסמל את התרבות ההיפית ואת תרבות הרגאי, המעודדות עישון מריחואנה.
 ירוק הוא סמל לקנאה. הביטוי "ירוק מקנאה" מבטא זאת
"ירוק" הוא כינוי לאדם חסר ניסיון בתחום כלשהו, טירון.
 ירוק זרחני הוא צבעה של הקהילה הטרנסג'נדרית בישראל. הצבע נבחר ב-2008 כי הוא בולט גם במקומות צבעוניים כמו מצעד הגאווה.
 בלגנדריום של טולקין, בקרב האלפים מסמל הירוק את צבע החיים, ולכן בהלוויות של אלפים נהוג ללבוש בגדים ירוקים.
הצבע הירוק הוא הדומיננטי בחוברות הקומיקס של גרין לנטרן (הפקח הירוק) ושל חיל הפקחים הירוקים מבית DC קומיקס. הוא מסמל את כוח הרצון לפי הספקטרום הרגשי, שמעניק לעונדי טבעות הכוח הירוקות יכולת ליצור את כל העולה בדמיונם.

קישורים חיצוניים

הערות שוליים

צבעים